CELEX: C2004/300/93
Language: el
Date: 2004-12-04 00:00:00
Title: Υπόθεση T-390/04: Προσφυγή των Carla Piccinni-Leopardi, Carlos Martínez Mongay και Γεώργιου Καταλαγαριανάκη που ασκήθηκε στις 28 Σεπτεμβρίου 2004 κατά της Επιτροπής των Ευρωπαϊκών Κοινοτήτων

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/48
            
         Προσφυγή των Carla Piccinni-Leopardi, Carlos Martínez Mongay και Γεώργιου Καταλαγαριανάκη που ασκήθηκε στις 28 Σεπτεμβρίου 2004 κατά της Επιτροπής των Ευρωπαϊκών Κοινοτήτων
   (Υπόθεση T-390/04)
   (2004/C 300/93)
   Γλώσσα διαδικασίας: η γαλλική
   Οι Carla Piccinni-Leopardi και Carlos Martínez Mongay, κάτοικοι Βρυξελλών, και ο Γεώργιος Καταλαγαριανάκης, κάτοικος Overijse (Βέλγιο), εκπροσωπούμενοι από τους δικηγόρους Sébastien Orlandi, Albert Coolen, Jean-Noël Louis και Etienne Marchal, με τόπο επιδόσεων στο Λουξεμβούργο, άσκησαν στις 28 Σεπτεμβρίου 2004 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση της Επιτροπής περί απονομής στους προσφεύγοντες των σχετικών με τις προαγωγές μονάδων, καθώς και την απόφαση να μην τους προαγάγει στον βαθμό A4·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες στην παρούσα διαδικασία προσβάλλουν την απόφαση της καθής να μην τους απονείμει ειδικές μονάδες σχετικά με τις προαγωγές στο πλαίσιο της περιόδου προαγωγών 2003 προκειμένου να λάβει υπόψη τη μεταβολή της κατατάξεώς τους σε βαθμό κατά την προαγωγή τους και της αποφάσεως να μην τους προαγάγει στον βαθμό A4.
   Προς στήριξη των αιτημάτων τους επικαλούνται τα ακόλουθα:
   
               —
            
            
               παράβαση των άρθρων 43 και 45 του Κανονισμού Υπηρεσιακής Καταστάσεως, καθόσον μολονότι είχαν συνταχθεί προηγουμένως οι εκθέσεις βαθμολογίας τους, ο προσδιορισμός των μονάδων που αναλογούσαν στους προσφεύγοντες σε σχέση με παρελθούσες περιόδους πραγματοποιήθηκε κατ' αποκοπή. Οι προσφεύγοντες υπογραμμίζουν συναφώς ότι, κατά την άποψή τους, η απονομή μεταβατικών μονάδων λόγω αρχαιότητας στον βαθμό παραβιάζει την αρχή κατά την οποία οι προαγωγές δίδονται κατόπιν συγκριτικής εξετάσεως των προσόντων των υπαλλήλων·
            
         
               —
            
            
               προσβολή της αρχής της ίσης μεταχειρίσεως και της απαγορεύσεως των διακρίσεων, καθώς και παράβαση του άρθρου 5, παράγραφος 3, του ΚΥΚ, και της αρχής της ομαλής εξελίξεως της σταδιοδρομίας. Επ' αυτού οι προσφεύγοντες θεωρούν ότι οι υπάλληλοι που έχουν μεγάλο χρονικό διάστημα να προαχθούν, διότι τα προσόντα τους δεν θεωρήθηκαν επαρκή, έλαβαν και θα λάβουν για την περιοδο προαγωγών 2004 ειδικές μονάδες.
               Αντιθέτως, οι ίδοοι οι προσφεύγοντες, τα προσόντα των οποίων δεν μπορούσαν να εκτιμηθούν από την αρχή της σταδιοδρομίας τους, έχουν την ίδια μεταχείριση με τους υπαλλήλους που δεν μπόρεσαν να καταταγούν σε μεγαλύτερο βαθμό κατά την πρόσληψή τους.
            
         
               —
            
            
               παράβαση του άρθρου 233 της Συνθήκης ΕΚ. Συναφώς εκθέτουν ειδικότερα ότι, κατ' αυτούς, το ζήτημα που ανακύπτει εν προκειμένω είναι το αν η απόφαση περί καθορισμού της κατατάξεως των προσφευγόντων στο μεγαλύτερο βαθμό της σταδιοδρομίας μπορεί να περιορίζεται μέχρι σημείου να στερείται από την πρακτική της αποτελεσματικότητα, μετά την αναγνώριση του παρανόμου των γενικών διατάξεων εφαρμογής σχετικά με τα κριτήρια κατατάξεως σε βαθμό και αφού η Επιτροπή ανέλαβε την υποχρέωση να επανεξετάσει την κατάταση πολυάριθμων υπαλλήλων που προσλήφθηκαν κατ' εφαρμογήν των εν λόγω γενικών διατάξεων.